Minkejja li l-għażla tal-awturi u l-kitbiet fl-antoloġija ta' Aquilina kienet "aktar kronoloġika milli letterarja" biex l-editur ikun jista' juri l-iżvilupp tal-proża bil-Malti, u minkejja li kien hemm "kotra ta' proża dgħajfa," anki fl-antoloġija tiegħu, Aquilina xorta waħda ma sabx post għal Mamo. Fil-fatt, mat-63 prożatur u prożatriċi li għażel għal din l-antoloġija la sab post għal Mamo u lanqas għall-imgħallem tiegħu Manwel Dimech. Mamo jawgura li "ż-żmien għad jeħlisna minn dawn il-fanatiċi, lawrijati, kallu tan-Nazzjon, li llum tfajjel ta' 12-il sena bi ktieb f'idu jiswa daqshom ilkoll għal elf darba." Minkejja li jistqarr pubblikament li "s-soċji tan-Nanna Venut kważi kollha professjonisti," ma jħallihiex ħelwa għal melħa, karatteristika importanti tal-awturi satiriċi u indikazzjoni tal-karattru tagħhom. Mamo jrid li l-awturi joħorġu mill-bozza li daħħlu lilhom infushom fiha biex jimpenjaw irwieħhom favur riforma fis-soċjetà. Isejħilhom "il-ftit kittieba fanatki, qodma daqs il-brodu u mgħaxxin, li kont tgħoddhom fuq is-swaba' ta' id waħda: kittieba tal-labtijiet, tal-kotba tas-Susanni, tal-Għanjiet tal-Kaċċaturi, tal-Peppijiet u Marijiet, u ta' ċerti nekroloġiji li kienu jitħarbxu fuq ġurnali (?), itellgħu lill-mejjet dritt dritt igawdi minn rajhom!" Huma t-tip ta' awturi li jiġu "bid-dgħajsa ta' bil-mod-il-mod," li jitqanżħu biex jirrakkontaw storja. Fuq livell letterarju, l-aktar aspett interessanti tan-narrattiva ta' Cervantes għal interpretazzjoni tal-influwenza tiegħu fuq Mamo huwa r-riflessjonijiet kontinwi tiegħu fuq in-narrattiva nfisha, fuq l-att innifsu tar-rakkontar u l-inaffidabbiltà tiegħu, fuq it-tradizzjoni narrattiva popolari ta' żmienu. Cervantes jikkritika r-rakkontar stilizzat ta' żmienu, dak li jirkeb fuq is-suċċess u l-awtorevolezza ta' ħaddieħor u jeżalta, minflok, il-kitba li kapaċi timxi waħedha, "qawwija u ferrieħa," il-kitba li kapaċi "tpinġi dak kollu li tkun trid." F'dan is-sens, bħal f'kull xogħol letterarju ewlieni, il-protagonista sikwit mhux rikonoxxuta tal-kapulavur letterarju hija l-lingwa nfisha, "il-kitba tiegħek," dik li tidher biss bħala mezz imma hija fil-fatt l-essenza tar-rakkont, tal-avventura, tat-trasgressjoni tal-konvenzjoni li hemm f'kull letteratura tajba. Rumanz Irrepetibbli L-Edizzjoni l-Ġdida Din ir-raba' edizzjoni tar-rumanz ta' Mamo hija fidila kemm jista' jkun lejn il-verżjoni oriġinali li ppubblika Mamo fl-1930-31. Ix-xogħol tiegħi bħala editur kien possibbli bl-għajnuna imprezzabbli tal-Prof. Manwel Mifsud, li kien il-konsulent lingwistiku ewlieni ta' din l-edizzjoni. Taw sehem kbir ukoll, speċjalment fil-glossarju estensiv li ħejjejt, Olvin Vella, bl-għarfien tiegħu tal-Malti u tal-iżvilupp tiegħu matul is-snin, u Stefano Farrugia, li ttajpja r-rumanz mill-ġdid minn fuq l-oriġinal ta' Mamo. Għadd ta' nies għenuni nifhem u nfisser kelmiet u frażijiet bil-Malti imma anki f'lingwi oħrajn. Il-ħtieġa ta' ħafna idejn f'dan ix-xogħol hija xhieda ċara tar-rikkezza tan-narrattiva ta' Juann Mamo.